

**Приложение 1: Исторически преглед**

Договорите за ЕС възлагат на ЕС социална мисия. Това е така още от самото начало, въпреки че изготвянето на конкретно законодателство на ЕС бе постепенно: началото на социалната политика в широк смисъл бе поставено, за да се гарантира пазарната интеграция и тази политика впоследствие се превърна в начин за постигане на социални резултати като самостоятелни цели. През шестдесетте години на европейска интеграция социалната политика придоби все по-централно значение за ЕС и това бе отразено във всяко изменение на Договорите.

Съгласно **Договора от Рим** (1957 г.) по-голямата част от правомощията в областта на социалната политика останаха извън обхвата на действията на Общността, като последните бяха ограничени до насърчаване на тясно сътрудничество между държавите членки с подкрепата на Европейския социален фонд. Комисията можеше да издава становища относно здравословните и безопасни условия на труд. В Договора бяха предвидени свободата на движение на работниците и задължението за приемане на мерки за координация на системите за социална сигурност. Решенията в тези области бяха вземани с единодушие в Съвета без никакво участие на Парламента.

Социалната политика претърпя развитие с **Единния европейски акт** през 1986 г. чрез създаването на възможността за приемане на минимални изисквания относно здравето и безопасността на работниците, като Съветът действа с квалифицирано мнозинство в сътрудничество с Парламента.

Областите за действия на ЕС в сферата на социалната политика бяха разширени в Социалния протокол към **Договора от Маастрихт** от 1992 г. и по същество останаха непроменени оттогава. В Социалния протокол бе предвидено **гласуване с квалифицирано мнозинство** в следните области:

* условия на труд;
* информиране и консултиране на работниците;
* равни възможности за мъжете и жените; и
* интегриране на лицата, изключени от пазара на труда.

В него бе предвидено Съветът да гласува с **единодушие** по въпроси, отнасящи се до:

* социалната сигурност и социалната закрила на работниците;
* уволненията;
* представителство и колективна защита на интересите на работниците и работодателите, включително съвместно вземане на решения; и
* условия за заетост на граждани на трети страни, законно пребиваващи на територията на ЕС.

В посочените по-горе области Парламентът трябваше да бъде консултиран (понастоящем това е специалната законодателна процедура). Социалният протокол изрично **изключваше**:

* заплащането;
* правото на сдружаване;
* правото на стачка; и
* правото да се налага локаут.

Протоколът бе интегриран в **Договора от Амстердам** през 1997 г., с което разпоредбите станаха приложими за всички държави членки и залегнаха в основата на настоящия дял X от ДФЕС. По този начин бе създадена нова правна основа за борба с дискриминацията, която остава непроменена до днес: в член 13 от Договора за създаване на Европейската общност (понастоящем член 19, параграф 1 от ДФЕС) бе предвидено, че Съветът, като действа с единодушие, по предложение на Комисията и след консултация с Европейския парламент, може да приема необходимите мерки за борба с дискриминацията, основана на пола, расата или етническия произход, религията или убежденията, наличието на физическо или умствено увреждане, възрастта или сексуалната ориентация.

С **Договора от Ница** през 2001 г. в член 137 (понастоящем в букви й) и к) от член 153, параграф 1 от ДФЕС) бяха въведени две нови области на сътрудничество, като на Съюза бе предоставено правомощието да подкрепя и допълва дейностите на държавите членки в следните области:

* борба срещу социалното изключване и
* модернизация на системите за социална закрила.

В него не бе предвидено правомощие за приемане на директиви за определяне на минимални стандарти в тези области[[1]](#footnote-2). Освен това с този договор не бе променено нито едно от съществуващите изисквания за единодушие в областта на социалната политика, но бе въведена **специалната клауза за преход** (понастоящем член 153, параграф 2 от ДФЕС).

В **Договора от Лисабон** (който влезе в сила на 1 декември 2009 г.) бе предвидена целта на Съюза да изгради силно конкурентна социална пазарна икономика. По отношение на приемането на мерки за **координация на системите за социална сигурност в рамките на свободното движение на работници** (член 48 от ДФЕС) вместо единодушието започнаха да се прилагат гласуването с квалифицирано мнозинство и обикновената законодателна процедура.

Изискванията за единодушие и консултиране с Парламента бяха запазени в следните области (понастоящем обхванати от член 153, параграф 1, букви в), г), е) и ж) и член 19 от ДФЕС):

* социалната сигурност и социалната закрила на работниците (извън трансгранични ситуации);
* уволненията;
* представителство и колективна защита на интересите на работниците и работодателите, включително съвместно вземане на решения;
* условия за заетост на граждани на трети страни, законно пребиваващи на територията на ЕС и
* мерки за борба с дискриминацията.

Същевременно бе въведена **общата клауза за преход** в член 48, параграф 7 от ДЕС, с което бе създадена възможност за преминаване от гласуване с единодушие към гласуване с квалифицирано мнозинство или от специалната към обикновената законодателна процедура в областите, по отношение на които не се прилага специална клауза за преход, като например недискриминацията и социалната сигурност и социалната закрила на работниците.

**Приложение 2: Правни актове, предложени в социалната сфера в периода 2014–2019 г.**

Настоящата комисия изготви 27 законодателни предложения за модернизиране на социалната пазарна икономика на ЕС и за постигане на социален рейтинг „ААА“ за Европа. По 24 от тях бе постигнато съгласие, а останалите три са в процес на обсъждане.

|  |  |  |
| --- | --- | --- |
| **№** | **Кратко заглавие** | **Публикуване** |
| 1 | Регламент (ЕС) 2015/779 за изменение на Регламент (ЕС) № 1304/2013, по отношение на първоначалната сума за допълнително предварително финансиране, изплащана за оперативни програми, подпомагани по линия на Инициативата за младежка заетост | [OВ L 126](https://eur-lex.europa.eu/legal-content/BG/ALL/?uri=OJ:L:2015:126:TOC), 21.5.2015 г., стр. 1 |
| 2 | Препоръка на Съвета относно интеграцията на дълготрайно безработните лица на пазара на труда | [OВ C 67](https://eur-lex.europa.eu/legal-content/BG/ALL/?uri=OJ:C:2016:067:TOC), 20.2.2016 г., стр. 1 |
| 3 | Решение (ЕС) 2015/1848 на Съвета относно насоки за политиките по заетостта на държавите членки за 2015 г. | [OВ L 268](https://eur-lex.europa.eu/legal-content/BG/ALL/?uri=OJ:L:2015:268:TOC), 15.10.2015 г., стр. 28 |
| 4 | Решение (ЕС) 2016/1838 на Съвета относно насоки за политиките по заетостта на държавите членки за 2016 г. | [OВ L 280](https://eur-lex.europa.eu/legal-content/BG/ALL/?uri=OJ:L:2016:280:TOC), 18.10.2016 г., стр. 30 |
| 5 | Директива (ЕС) 2017/2398 за изменение на Директива 2004/37/ЕО относно защитата на работниците от рискове, свързани с експозицията на канцерогени или мутагени по време на работа | [OВ L 345](https://eur-lex.europa.eu/legal-content/BG/ALL/?uri=OJ:L:2017:345:TOC), 27.12.2017 г., стр. 87 |
| 6 | Препоръка на Съвета относно Европейската квалификационна рамка за учене през целия живот и за отмяна на препоръката на Европейския парламент и на Съвета от 23 април 2008 г. за създаване на Европейска квалификационна рамка за обучение през целия живот | [OВ C 189](https://eur-lex.europa.eu/legal-content/BG/ALL/?uri=OJ:C:2017:189:TOC), 15.6.2017 г., стр. 15 |
| 7 | Препоръка на Съвета относно повишаване на уменията: нови възможности за възрастните | [OВ C 484](https://eur-lex.europa.eu/legal-content/BG/ALL/?uri=OJ:C:2016:484:TOC), 24.12.2016 г., стр. 1 |
| 8 | Директива (ЕС) 2017/159 за изпълнение на Споразумението във връзка с изпълнението на Конвенцията относно условията на труд в сектора на риболова от 2007 година на Международната организация на труда, сключено на 21 май 2012 година между Общата конфедерация на селскостопанските кооперации в Европейския съюз (COGECA), Европейската федерация на транспортните работници (ETF) и Сдружението на националните организации на риболовни предприятия в Европейския съюз (Europêche) | [OВ L 25](https://eur-lex.europa.eu/legal-content/BG/ALL/?uri=OJ:L:2017:025:TOC), 31.1.2017 г., стр. 12 |
| 9 | Директива (ЕС) 2018/957 за изменение на Директива 96/71/ЕО относно командироването на работници в рамките на предоставянето на услуги | [OВ L 173](https://eur-lex.europa.eu/legal-content/BG/TXT/?uri=OJ:L:2018:173:TOC), 9.7.2018 г., стр. 16 |
| 10 | Регламент (ЕС) 2017/2305 за изменение на Регламент (ЕС) № 1303/2013 по отношение на промените в средствата за икономическо, социално и териториално сближаване, както и в средствата по цел „Инвестиции за растеж и работни места“ и по цел „Европейско териториално сътрудничество“ | [OВ L 335](https://eur-lex.europa.eu/legal-content/BG/ALL/?uri=OJ:L:2017:335:TOC), 15.12.2017 г., стр. 1 |
| 11 | Директива (ЕС) 2018/131 за изпълнение на Споразумението, сключено между Асоциациите на корабособствениците от Европейската общност (ECSA) и Европейската федерация на транспортните работници (ETF) за изменение на Директива 2009/13/ЕО в съответствие с измененията от 2014 г. на Морската трудова конвенция от 2006 г., одобрени от Международната конференция на труда на 11 юни 2014 г. | [OВ L 22](https://eur-lex.europa.eu/legal-content/BG/ALL/?uri=OJ:L:2018:022:TOC), 26.1.2018 г., стр. 28 |
| 12 | Препоръка на Съвета относно Европейска рамка за качествено и ефективно чиракуване | [OВ C 153](https://eur-lex.europa.eu/legal-content/BG/ALL/?uri=OJ:C:2018:153:TOC), 2.5.2018 г., стр. 1 |
| 13 | Решение (ЕС) 2018/646 относно обща рамка за предоставяне на по-добри услуги в областта на уменията и квалификациите („Европас“) и за отмяна на Решение № 2241/2004/ЕО | [OВ L 112](https://eur-lex.europa.eu/legal-content/BG/ALL/?uri=OJ:L:2018:112:TOC), 2.5.2018 г., стр. 42 |
| 14 | Решение (ЕС) 2018/1215 на Съвета относно насоки за политиките за заетост на държавите членки | [OВ L 224](https://eur-lex.europa.eu/legal-content/BG/TXT/?qid=1555413759306&uri=CELEX:32018D1215), 5.9.2018 г., стр. 4 |
| 15 | Регламент (ЕС) 2019/128 за създаване на Европейски център за развитие на професионалното обучение (Cedefop) и за отмяна на Регламент (ЕИО) № 337/75 | [OВ L 30](https://eur-lex.europa.eu/legal-content/BG/TXT/?uri=OJ:L:2019:030:TOC), 31.1.2019 г., стр. 90 |
| 16 | Регламент (ЕС) 2019/127 относно създаването на Европейската фондация за подобряване на условията на живот и труд (Eurofound) и за отмяна на Регламент (ЕИО) № 1365/75 на Съвета | [OВ L 30](https://eur-lex.europa.eu/legal-content/BG/TXT/?uri=OJ:L:2019:030:TOC), 31.1.2019 г., стр. 74 |
| 17 | Регламент (ЕС) 2019/126 за създаване на Агенцията на Европейския съюз за безопасност и здраве при работа (EU-OSHA) и за отмяна на Регламент № 2062/94 на Съвета | [OВ L 30](https://eur-lex.europa.eu/legal-content/BG/TXT/?uri=OJ:L:2019:030:TOC), 31.1.2019 г., стр. 58 |
| 18 | Директива (ЕС) 2019/130 за изменение на Директива 2004/37/ЕО относно защитата на работниците от рискове, свързани с експозицията на канцерогени или мутагени по време на работа (Група II) | [OВ L 30](https://eur-lex.europa.eu/legal-content/BG/TXT/?uri=OJ:L:2019:030:TOC), 31.1.2019 г., стр. 112 |
| 19 | Предложение за Директива за сближаване на законовите, подзаконовите и административните разпоредби на държавите членки по отношение на изискванията за достъпност за продукти и услуги | [COM (2015) 615](https://eur-lex.europa.eu/legal-content/BG/TXT/?uri=CELEX:52015PC0615) |
| 20 | Предложение за Регламент изменение на Регламент (ЕО) № 883/2004 за координация на системите за социална сигурност и на Регламент (ЕО) № 987/2009 за установяване процедурата за прилагане на Регламент (ЕО) № 883/2004 | [COM (2016) 815](https://eur-lex.europa.eu/legal-content/BG/TXT/?uri=CELEX:52016PC0815) |
| 21 | Предложение за Директива относно равновесието между професионалния и личния живот на родителите и лицата, полагащи грижи, и за отмяна на Директива 2010/18/ЕС на Съвета | [COM (2017) 253](https://eur-lex.europa.eu/legal-content/BG/TXT/?uri=CELEX:52017PC0253) |
| 22 | Предложение за Директива на Европейския парламент и на Съвета за прозрачни и предвидими условия на труд в Европейския съюз | [COM(2017) 797](https://eur-lex.europa.eu/legal-content/BG/TXT/?uri=CELEX:52017PC0797) |
| 23 | Предложение за Регламент на Европейския парламент и на Съвета за създаване на Европейски орган по труда | [COM (2018) 131](https://eur-lex.europa.eu/legal-content/BG/TXT/?uri=CELEX:52018PC0131) |
| 24 | Предложение за Препоръка относно достъпа на работниците и самостоятелно заетите лица до социална закрила | [COM (2018) 132](https://eur-lex.europa.eu/legal-content/BG/TXT/?uri=CELEX:52018DC0132) |
| 25 | Предложение за Директива за изменение на Директива 2004/37/ЕО относно защитата на работниците от рискове, свързани с експозицията на канцерогени или мутагени по време на работа (Група III) | [COM (2018) 171](https://eur-lex.europa.eu/legal-content/BG/TXT/?uri=CELEX:52018PC0171) |
| 26 | Предложение за Регламент относно Европейския фонд за приспособяване към глобализацията (ЕФПГ) | [COM (2018) 380](https://eur-lex.europa.eu/legal-content/BG/HIS/?uri=CELEX:52018PC0380) |
| 27 | Предложение за Регламент относно Европейския социален фонд плюс (ЕСФ+) | [COM (2018) 382](https://eur-lex.europa.eu/legal-content/BG/TXT/?uri=CELEX:52018PC0382) |

1. Областта на социалната сигурност и социалната закрила на работниците (член 153, параграф 1, буква в) от ДФЕС) съвпада с областта на модернизацията на системите за социална закрила (член 153, параграф 1, буква к) от ДФЕС). За такива случаи в буква к) е предвидено правило за предимство, съгласно което тази буква не засяга прилагането на буква в). [↑](#footnote-ref-2)